SKRIFTLIG FORESPØRGSEL E-0498/02

af Rosa Miguélez Ramos (PSE) til Kommissionen

(22. februar 2002)

Om: Plan for genoprettelse af kulmulebestanden

Den plan for genoprettelse af bestanden af torsk og kulmule i farvandene i Fællesskabet, som Kommissionen har foreslået, kritiseres kraftigt, især når det gælder kulmule, af fiskerierhvervet, af de berørte medlemsstater og af Europa-Parlamentet. Grunden er de afvigende konklusioner i de forskellige videnskabelige udtalelser og de drastiske foranstaltninger, som er foreslået af Kommissionen.

For det første er der ikke overensstemmelse mellem konklusionerne fra Det Internationale Havundersøgelsesråd (ICES), som Kommissionen tager udgangspunkt i, og udtalelsen fra Den Videnskabelige, Tekniske og Økonomiske Komité for Fiskeri (STECF). Sidstnævnte foreslår TAC på 35 000 tons i 2002 mod de 16.500-22 000 tons, som Kommissionen foreslår. Komiteens skøn støttes af de videnskabelige undersøgelser, der har fundet sted i området, og af det spanske havforskningsfartøj, Conde de Eza.

For det andet går Europa-Parlamentet, medlemsstaterne og fiskerisektoren ind for en plan for genopretning af kulmule, som skal gennemføres i flere faser, hvormed dens socioøkonomiske virkninger mildnes, ligesom man undgår uigenkaldelige foranstaltninger som ophugning af fartøjer og nedlæggelse af arbejdspladser. Europa-Parlamentet går således helt konkret ind for, at planen skal gennemføres over mindst syv år i stedet for de fem, som Kommissionen foreslår. Tilsyneladende har Kommissionen ikke erkendt, at problemerne for hhv. torsk og kulmule er forskellige, og at der derfor skal træffes forskellige foranstaltninger.

Hvordan stiller Kommissionen sig til Europa-Parlamentets, de berørte medlemsstaters og erhvervets modstand mod dens forslag med hensyn til kulmule? Vil den tage hensyn til de videnskabelige rapporter om kulmulebestandene, ifølge hvilke situationen ikke er så kritisk som det, Kommissionen baserer sit forslag på? Vil Kommissionen som krævet af Europa-Parlamentet udarbejde en overordnet analyse af de socioøkonomiske følgevirkninger af denne plan på kort og mellemlang sigt? Har Kommissionen kendskab til de videnskabelige undersøgelser, som er blevet gennemført i området, og som bekræfter, at kulmulebestandens situation er blevet betydeligt forværret i zone III (Biscayen og den franske kyst), men at situationen er i bedring i zone VI og VII (den irske kasse)? Har Kommissionen overvejet at forelægge et nyt forslag?

Svar afgivet på Kommissionens vegne af Franz Fischler

(21. marts 2002)

Der er enighed i fiskerierhvervet om, at torskebestanden i Fællesskabets farvande er overfisket. Meningerne er mere delte, hvad kulmulebestanden angår.

STECF har intetsteds foreslået en samlet tilladt fangstmængde (TAC) på 35 000 tons i 2002. Den eneste definitive udtalelse fra STEC om en eventuel TAC i 2002 angiver, at TAC ud fra et økonomisk synspunkt bør bevares på samme niveau som i 2001. Kommissionen fastholder, at bestanden i henhold til en analyse fra Det Internationale Havundersøgelsesråd (ICES) er uden for sikre biologiske grænser og er truet af sammenbrud. På denne baggrund fastsatte Rådet TAC i 2002 til 26 960 tons mod 22 623 tons i 2001.

Skønt Kommissionen ikke har fastsat nogen tidsperiode for genoprettelsesplanen, har den klart givet udtryk for, at bestanden efter den foreslåede plan ventes at være genoprettet efter syv-otte år.

De foreslåede foranstaltninger er i princippet identiske for kulmule og torsk, men afviger i detaljerne og tager specielt hensyn til forskellene i det seneste udnyttelsesniveau for de to bestande. For torsk sigter Kommissionens forslag på at øge mængden af gydemodne fisk med 30 % fra år til år, mens målet for kulmule er en forøgelse på 15 %.

Kommissionen har ikke hørt, at det bestrides, at situationen for kulmulebestanden i øjeblikket skulle være kritisk. Alle videnskabelige data, der er relevante til vurdering af denne bestand, vil imidlertid blive taget i betragtning af ICES ved vurderingen af bestanden i 2002, som er blevet udskudt til dens møde i maj.

Kommissionen er opmærksom på situationen for kulmule i område VIII og VII og har på grund af disse forskelle foreslået, at område VII får tildelt en større andel af den samlede TAC, end det ellers ville være tilfældet. Rådet har tilsluttet sig dette synspunkt.

Kommissionen har ikke overvejet at forelægge et nyt forslag.